Document ID: 31997F0827

Reference:
19/Sv. 004
HR
Službeni list Europske unije
157
31997F0827
L 344/7
SLUŽBENI LIST EUROPSKE UNIJE
05.12.1997.
ZAJEDNIČKA AKCIJA
od 5. prosinca 1997.
koju je Vijeće donijelo na temelju članka K.3 Ugovora o Europskoj uniji i kojom se uspostavlja mehanizam za ocjenjivanje primjene i provedbe, na nacionalnoj razini, međunarodnih obveza u borbi protiv organiziranog kriminala
(97/827/PUP)
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak K.3 stavak 2. točku (b),
uzimajući u obzir izvješće Visoke skupine za organizirani kriminal, koje je odobreno na sastanku Europskoga vijeća u Amsterdamu 16. i 17. lipnja 1997., a posebno Preporuku br. 15. Plana djelovanja,
uzimajući u obzir zaključke Vijeća o spomenutom izvješću,
uzimajući u obzir iskustvo stečeno u okviru Međunarodne projektne skupine za financijsko djelovanje protiv pranja novca,
uzimajući u obzir Odluku Vijeća od 26. lipnja 1997. o pravilima koja se primjenjuju na nacionalne stručnjake u vezi s njihovim upućivanjem u Glavno tajništvo Vijeća u kontekstu provedbe plana za intenziviranje borbe protiv organiziranog kriminala,
budući da je na nacionalnoj razini potrebno poboljšati provedbu instrumenata usvojenih sukladno okviru Unije i drugdje, a posebno u vidu suzbijanja organiziranog kriminala;
budući da je prvenstveno svaka država članica odgovorna za spomenutu provedbu i budući da se, u okviru svojeg usklađivanja unutar Unije, države članice uzajamno potiču na bolju primjenu instrumenata suradnje potpisanih na međunarodnoj razini;
budući da je također poželjno ustanoviti mehanizam koji kao proširenje spomenutog usklađivanja omogućava državama članicama da, na temelju jednakosti i uzajamnog povjerenja, za svaku državu članicu donesu ocjenu u vezi s provedbom instrumenata suradnje koja je namijenjena suzbijanju međunarodnog organiziranog kriminala;
razmotrivši stajališta Europskog parlamenta (1), nakon konzultacija koje je Predsjedništvo obavilo u skladu s člankom K.6 Ugovora,
DONIJELO JE OVU ZAJEDNIČKU AKCIJU:
Članak 1.
Cilj
1.   Ne dovodeći u pitanje nadležnost Zajednice, u skladu s dolje navedenim detaljnim pravilima, treba uspostaviti mehanizam za ravnopravno ocjenjivanje primjene i provedbe, na nacionalnoj razini, akata Unije i drugih međunarodnih akata i instrumenata u kaznenim stvarima, zakonodavstva i praksi kojima se oni provode na nacionalnoj razini te međunarodnih zajedničkih akcija u borbi protiv organiziranog kriminala u državama članicama.
2.   Svaka država članica se obvezuje osigurati punu suradnju svojih nacionalnih tijela s ocjenjivačkim skupinama, ustanovljenima sukladno ovoj Zajedničkoj akciji s ciljem njezine provedbe, uz dužno poštovanje pravnih propisa i etike, koji se primjenjuju na državnoj razini.
Članak 2.
Predmet ocjenjivanja
1.   Svake godine članovi Multidisciplinarne radne skupine za organizirani kriminal (MDW) na prijedlog Predsjedništva određuju posebni predmet ocjenjivanja te redoslijed ocjenjivanja država članica, od kojih se godišnje ocjenjuje najmanje njih pet.
2.   Ocjenjivanje priprema Predsjedništvo Vijeća, kojemu pomaže Glavno tajništvo Vijeća. Komisija je u potpunosti uključena u pripremni rad na.
3.   Prva godina ocjenjivanja započinje najkasnije tri mjeseca nakon stupanja na snagu ove Zajedničke akcije.
Članak 3.
Imenovanje stručnjaka
1.   Na inicijativu Predsjedništva svaka država članica dostavlja Glavnom tajništvu Vijeća imena od najviše tri stručnjaka koji s obzirom na predmet ocjenjivanja imaju značajno iskustvo u području borbe protiv organiziranog kriminala, a posebno u službama zaduženim za izvršavanje zakona kao što je policija, carina, pravosudno ili drugo javno tijelo i spremni su sudjelovati u barem jednom izvođenju ocjenjivanja.
2.   Predsjedništvo sastavlja popis stručnjaka imenovanih od država članica i prosljeđuje ga članovima MDW-a.
Članak 4.
Ocjenjivačka skupina
Na temelju popisa iz članka 3. stavka 2. Predsjedništvo odabire skupinu od tri stručnjaka za ocjenjivanje svake države članice, osiguravajući da se ne radi o državljanima te iste države članice. Imena odabranih stručnjaka se dostavljaju MDW-u. Ovi stručnjaci čine ocjenjivačku skupinu. Ovisno o predmetima koji se ocjenjuju, Komisija može sudjelovati u radu stručnih skupina. Ocjenjivačkoj skupini u svim njezinim zadaćama pomaže Glavno tajništvo Vijeća.
Članak 5.
Priprema upitnika
Uz pomoć Glavnog tajništva Vijeća Predsjedništvo sastavlja upitnik za ocjenjivanje svih država članica u okviru cilja određenog u članku 2. stavku 1., te ga dostavlja na odobrenje MDW-u. Upitnik je sastavljen tako da se utvrde svi korisni podaci za provedbu ocjenjivanja. Država članica koju se ocjenjuje mora što iscrpnije i u dopuštenom vremenskom roku odgovoriti na spomenuti upitnik i, po potrebi, priložiti sve zakonske odredbe te zatražene tehničke i praktične podatke.
Članak 6.
Neposredno ocjenjivanje
Nakon što primi odgovor na upitnik, ocjenjivačka skupina posjećuje državu članicu koja je predmet ocjenjivanja, kako bi se susrela s političkim, upravnim, policijskim, carinskim i pravosudnim tijelima ili drugim relevantnim tijelima u skladu s programom posjeta koji priprema država članica domaćin, a koji uzima u obzir želje ocjenjivačke skupine.
Članak 7.
Priprema nacrta izvješća
Najkasnije mjesec dana od posjeta navedenog u članku 6. ocjenjivačka skupina izrađuje nacrt izvješća, koji dostavlja ocijenjenoj državi članici i traži njezino mišljenje. Ako to smatra prikladnim, ocjenjivačka skupina mijenja svoje izvješće u svjetlu napomena danih od ocijenjene države članice.
Članak 8.
Rasprava i usvajanje izvješća
1.   Predsjedništvo prosljeđuje nacrt izvješća, koji je povjerljive naravi, članovima MDW-a zajedno sa svim napomenama ocijenjene države članice koje ocjenjivačka skupina nije prihvatila.
2.   Na početku sastanka MDW-a članovi ocjenjivačke skupine predstavljaju nacrt izvješća. Nakon toga predstavnik ocijenjene države članice iznosi sve napomene, podatke ili objašnjenja koja smatra potrebnim. MDW potom raspravlja o nacrtu izvješća i konsenzusom usvaja njegove zaključke.
3.   Jedanput godišnje Predsjedništvo obavještava Vijeće o rezultatima ocjenjivanja. Vijeće može, ako to smatra prikladnim, uputiti preporuke dotičnoj državi članici i pozvati je da u roku koje odredi Vijeće podnese izvještaj o postignutom napretku.
4.   U skladu s člankom 9. stavkom 2. Predsjedništvo svake godine obavještava Europski parlament o primjeni mehanizama ocjenjivanja.
5.   Na kraju cjelokupnog postupka ocjenjivanja Vijeće poduzima odgovarajuće mjere.
Članak 9.
Povjerljivost
1.   Od stručnjaka u ocjenjivačkim skupinama se zahtijeva da poštuju povjerljivost svih podataka pribavljenih u vezi sa svojom zadaćom. Države članice stoga moraju osigurati da stručnjaci koji se imenuju sukladno članku 3. raspolažu odgovarajućim stupnjem sigurnosti.
2.   Izvješće sastavljeno u okviru ove Zajedničke akcije je povjerljive naravi. Međutim, ocijenjena država članica može, na vlastitu odgovornost, objaviti to izvješće. Ako želi objaviti samo neke dijelove izvješća, mora za to dobiti pristanak Vijeća.
Članak 10.
Preispitivanje mehanizma
Najkasnije na kraju prvog ciklusa ocjenjivanja svih država članica Vijeće ispituje detaljna pravila i područje primjene mehanizma i, ako je potrebno, prilagođava ovu Zajedničku akciju.
Članak 11.
Stupanje na snagu
Ova Zajednička akcija stupa na snagu na dan objave u Službenom listu.
Članak 12.
Objava u Službenome listu
Ova Zajednička akcija se objavljuje u Službenom listu.
Sastavljeno u Bruxellesu 5. prosinca 1997.
Za Vijeće
Predsjednik
M. FISCHBACH
(1)  Mišljenje doneseno 20. studenoga 1997. (još nije objavljeno u Službenom listu).

Summary:
Ravnopravno ocjenjivanje mjera država EU-a za borbu protiv organiziranog kriminala
Ravnopravno ocjenjivanje mjera država EU-a za borbu protiv organiziranog kriminala
Zajednička akcija Europske unije (EU) uvodi mehanizam koji omogućuje ravnopravno ocjenjivanje pravnih sustava država EU-a u odnosu na različite mjere borbe protiv organiziranog kriminala.
DOKUMENT
                  
Zajednička akcija 97/827/PUP od 5. prosinca 1997. koju je Vijeće donijelo na temelju članka K.3 Ugovora o Europskoj uniji i kojom se uspostavlja mehanizam za ocjenjivanje primjene i provedbe, na nacionalnoj razini, međunarodnih obveza u borbi protiv organiziranog kriminala
SAŽETAK
KLJUČNE TOČKE
                     
Ocjenjivanje priprema Predsjedništvo Vijeća, u suradnji s Glavnim tajništvom Vijeća i Europskom komisijom.
Svaka država EU-a mora odrediti jednog do tri stručnjaka koji imaju značajno iskustvo u predmetu na koji se ocjenjivanje odnosi (tj. policija, carina, sudstvo) i poslati njihova imena Predsjedništvu Vijeća. Predsjedništvo Vijeća zatim odabire tri stručnjaka iz baze imena za provedbu ocjenjivanja države EU-a, a pri tome mora osigurati da tri stručnjaka u pitanju nisu državljani države EU-a koja se ocjenjuje.
Svaki krug ocjenjivanja usredotočuje se na određenu temu koju su dogovorile države EU-a. Također dogovaraju raspored posjeta i upitnik na temelju kojeg će ocjenjivačka skupina provesti svoj posjet svakoj državi EU-a. Cilj je skupiti sve informacije korisne za provedbu ocjenjivanja. Nakon ispunjavanja upitnika, ocjenjivačka skupina posjećuje državu EU-a u pitanju i sastaje se s relevantnim strankama (npr. politička, upravna, policijska, carinska i pravosudna tijela). Svaka država EU-a mora osigurati da njezina tijela u potpunosti surađuju s ocjenjivačkim skupinama uspostavljenim u okviru ove Zajedničke akcije.
Nacrt izvješća dostavlja se posjećenoj državi EU-a i traži se njezino mišljenje, ne kasnije od mjesec dana nakon posjeta. Tek nakon što su sve promjene prihvaćene i unesene, Predsjedništvo Vijeća zatim prosljeđuje nacrt izvješća članovima relevantne radne skupine Vijeća na daljnje razmatranje i usvajanje.
REFERENCE
Dokument
Dan stupanja na snagu
Rok za transponiranje u državama članicama
Službeni list Europske unije
Zajednička akcija 97/827/PUP
15.12.1997.
-
SL L 344, 15.12.1997., str. 7.-9.
VEZANI DOKUMENTI
                  
Odluka Vijeća 2002/996/PUP od 28. studenoga 2002. o osnivanju mehanizma za ocjenjivanje pravnih sustava i njihovu provedbu na nacionalnoj razini u borbi protiv terorizma (SL L 349, 24.12.2002., str. 1.-3.).
Posljednje ažuriranje 02.07.2015